ทุนสำรองเพิ่ม 1,000 ล้านเหรียญสหรัฐ
ธปท.เผยทุนสำรองประเทศเพิ่ม 1,000 ล้านเหรียญสหรัฐ มาอยู่ที่ 1.577 แสนล้านเหรียญสหรัฐ คาดเพิ่มขึ้นตามการเข้าดูแลเงินบาทแข็งค่าในสัปดาห์ก่อน
18 ธ.ค. 2558

ธปท.เผยทุนสำรองประเทศเพิ่ม 1,000 ล้านเหรียญสหรัฐ มาอยู่ที่ 1.577 แสนล้านเหรียญสหรัฐ คาดเพิ่มขึ้นตามการเข้าดูแลเงินบาทแข็งค่าในสัปดาห์ก่อน
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 11 ธ.ค.ที่ผ่านมาว่า อยู่ที่ระดับ 1.577 แสนล้านบาท หรือ ประมาณ 5.684 ล้านล้านบาท เพิ่มขึ้น 1,000 ล้านเหรียญสหรัฐ หรือประมาณ 3.62 หมื่นล้านบาท หากคิดอัตราแลกเปลี่ยนวันนี้ที่เปิดตลาดเช้านี้ที่ระดับ 36.19 บาท/เหรียญสหรัฐ เมื่อเทียบกับสัปดาห์ก่อนหน้าทุนสำรองอยู่ที่ระดับ 1.567 แสนล้านเหรียญสหรัฐ หรือ ประมาณ 5.610 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.12 หมื่นล้านเหรียญสหรัฐ ลดลง 600 ล้านเหรียญสหรัฐ เมื่อเทียบกับสัปดาห์ก่อนหน้าที่ 1.18 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.689 แสนล้านเหรียญสหรัฐ
นักวิเคราะห์ตลาดเงินคาดว่า ทุนสำรองที่เพิ่มขึ้นน่าจะเป็นผลจากการเข้าซื้อเงินเหรียญสหรัฐเก็บสะสมเข้าทุนสำรอง เพื่อดูแลการเคลื่อนไหวของเงินบาทที่แข็งค่าต่ำกว่าระดับ 36บาท ไปอยู่แถวๆ 35.80/90 บาท/เหรียญสหรัฐในสัปดาห์ที่ผ่านมา แข็งค่ามากเกินไปจนกระทบภาคธุรกิจที่เกี่ยวข้อง 
ทางด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.593 ล้านล้านบาท ลดลงจากสัปดาห์ก่อนหน้าที่ 1.638 ล้านล้านบาท สะท้อนสภาพคล่องในระบบที่ลดลงเล็กน้อยตามแนวโน้มการใช้เงินสดที่ลดลงหลังมีช่องทางชำระอื่นที่สะดวกมากขึ้น